******

**ÜZLETI TERV**

**2014.**

**SZOMHULL**

**Szombathelyi Hulladékgazdálkodási**

**Közszolgáltató Nonprofit Kft.**

# **Vezetői összefoglaló**

**Társaságunk** első **üzleti tervére rányomja bélyegét az a vállalkozások** és tulajdonosaik **szempontjából nehezen kezelhető szabályozási környezet**, amelyben jelenleg a közszolgáltatással foglalkozó cégeknek működniük kell.

2014. január 1-jétől **a hulladékgazdálkodási közszolgáltatók csak nonprofit társasági formában működhetnek**. Mivel a közszolgáltatást eddig ellátó SZOVA Zrt-t nem nonprofit alapon működik, Szombathely Megyei Jogú Város Önkormányzata kényszermegoldásként hozta létre a SZOMHULL Szombathelyi Hulladékgazdálkodási Közszolgáltató Nonprofit Kft-t**. Feladatunk az lesz, hogy** a megrendelő önkormányzatok és a szolgáltatást ténylegesen elvégző vállalkozó – a SZOVA Zrt. – közé beékelődve **szervezzük a közszolgáltatási hulladékszállítást.** **Tényleges tevékenységünk a közszolgáltatói számlák kibocsátása és az ügyfélszolgálat fenntartása, a hulladékgazdálkodás fizikai feladatait teljes egészében a SZOVA Zrt-vel végeztetjük.**

**Alvállalkozónk** piaci körülmények között működő vállalkozás, amely **nyereség elérésére törekszik,** **árait** pedig költségei figyelembe vételével, **szabadon határozhatja meg**. **A közszolgáltatóra viszont hatósági ármegállapítás vonatkozik**: a közszolgáltatási díjakat a jelenleg érvényes szabályozás szerint 2014. december 31-ig a hulladékról szóló törvény, azt követően pedig a Magyar Energetikai és Közmű Szabályozási Hivatal állapítja meg.

**Ez a helyzet jelentős gazdasági érdekellentét és feszültség forrása lehet**. **A SZOVA Zrt.** nem tehet mást, mint **érvényesíteni próbálja áraiban** az általunk megrendelt **közszolgáltatással kapcsolatos költségeit, beleértve a tonnánként 6.000 forintos hulladéklerakási járulékot is.** **A SZOMHULL Kft-nek viszont nincs lehetősége ezt az igen jelentős költségelemet a fogyasztókra továbbhárítani**, mivel az árak 2014. év végéig rögzítettek egy olyan szinten, amely nem veszi figyelembe és nem tartalmazza a lerakási járulékot. A jogszabályok a lerakási járulékon kívül is számos olyan előírást tartalmaznak, amelyek betartása költségeinket növeli, és **számos új, adó jellegű teher merül fel** a hulladékgazdálkodással kapcsolatban, **amelyeket a jelenlegi árszint nem vesz figyelembe** – például a lakosonként 100 forintos felügyeleti díj, az útdíj, a banki tranzakciós illeték, vagy a közszolgáltatói számlaképre vonatkozó előírások. A jelentősen **növekvő költségszint és a rezsicsökkentés hatására csökkenő árbevétel közötti ellentmondás az oka annak, hogy a** korábban közel 200 millió forintos nyereséget hozó **tevékenység veszteségessé válik**: 2014. éves **üzleti tervünkben 104 millió forintos veszteséggel kalkulálunk**.

Előterjesztésünkben megpróbáljuk bemutatni, hogy a SZOMHULL Kft-nek működése megkezdését követően milyen problémákkal és kockázatokkal kell szembenéznie, és azt, hogy ezek a tényezők hogyan befolyásolják a cég várható eredményét. **Arra számítunk, hogy tevékenységünk jogszabályi környezete 2014-ben konszolidálódik, a változások száma és mértéke csökken az elmúlt másfél évhez képest.**

Ugyanakkor azt is jelezzük, hogy **a szabályozás számos gyakorlati kérdésre nem ad választ**. Ezek a jelenleg megválaszolatlan kérdések társaságunk és a SZOVA Zrt. együttműködését és a várható veszteség két cég közötti eloszlását is lényegesen befolyásolhatják. Ezen kívül az együttműködés során számos olyan gyakorlati kérdés és probléma fog felmerülni, amelyekkel jelenleg nem számolunk. Ezekre **a problémákra év közben, a folyamatos munka során kell megtalálnunk a választ.**

# Bevételek

**Bevételeink és költségeink tervezésénél** **a** közszolgáltatást eddig ellátó **SZOVA Zrt. 2013. évi előzetes adataiból indultunk ki**. A SZOVA Zrt. 2013-ban Szombathely mellett 52 vidéki településen nyújtott közszolgáltatást. A tevékenység bevétele ~959 millió forint, adózás előtti eredménye pedig kb. 20 millió forint veszteség volt.

A hulladékról szóló törvény előírásai szerint a vidéki településeknek a hulladékgazdálkodásra vonatkozó közszolgáltatási szerződésüket fel kellett mondaniuk és 2013. december 31-ig új szerződést kellett kötniük. **A települések** azonban **a bizonytalan**, folyamatosan változó **jogszabályi környezetben a végsőkig kivártak a szerződéskötéssel**. **Végül** Szombathely mellett **42 vidéki település kötött velünk közszolgáltatási szerződést, 10 település más közszolgáltatót választott.** **Ez** vidéki piacunk 20%-ának elvesztését és számításunk szerint **14 millió forint bevételkiesést jelent**. Mivel a jelenlegi, központilag szabályozott árakon a közszolgáltatás várhatóan veszteséges lesz, a 2015. évre vonatkozó árképzési elveket pedig nem ismerjük, a vidéki településekkel 2013. év végén megkötött **szerződések csak egy év időtartamra vonatkoznak.**

A vidéki piacvesztés mellett **kalkulálnunk kell a 2013. évi, rezsicsökkentést** **előíró jogszabályok bevételeinkre gyakorolt hatásával is**. A törvény 2013. július 1-től írta elő, hogy lakossági tarifáinkat a 2012. április 14-én alkalmazott árakhoz képest 10%-kal csökkenteni kell. Ez a 2013. június 30-án érvényes árakhoz képest Szombathelyen 18%-ot, vidéken pedig 14%-os meghaladó díjcsökkentést jelent. 2014-ben egész évre számolnunk kell ennek az előírásnak a hatásával. Számításunk szerint **a rezsicsökkentés 2013-hoz képest kb. 47 millió forinttal csökkenti bevételeinket** (kb. 39 millió forinttal Szombathelyen és 8 millió forinttal a megmaradt vidéki településeken).

Részben kompenzálhatja bevételkiesésünket, hogy **az új szabályozás szerint a gazdasági társaságok háztartásihoz hasonló hulladékukat a közszolgáltatóval kötelesek elszállíttatni**. Emiatt több olyan cég is megkeresett már bennünket, aki eddig valamelyik konkurens hulladékszállítóval állt szerződésben. Becslésünk szerint, **amennyiben a vállalkozások betartják a törvényt, akkor ez az előírás 20 millió forintos többlet bevételt eredményezhet**. 2014-ben. Mivel **a gazdasági társaságokra a rezsicsökkentés nem vonatkozott,** ebben az ügyfélkörben nyereséggel számolunk még 2014-ben is.

Bevételeink növelése érdekében **Szombathely családi házas övezeteiben bevezetjük a** vidéken már 2013-ban is alkalmazott **házhoz menő zsákos szelektív hulladékgyűjtést**. Ez becslésünk szerint 6-7 millió forintos bevételnövekedést okozhat, ugyanakkor **a lerakott hulladék mennyiségét és ennek köszönhetően a fizetendő lerakási járulék összegét is csökkenti.** Mivel a szelektív hulladékgyűjtés fejlesztését tűzte ki célul a Nyugat-dunántúli Regionális Hulladékgazdálkodási Önkormányzati Társulás is, indokolt lenne megvizsgálni a velük való együttműködés lehetőségét, a kapacitások jobb kihasználása és a költségek csökkentése érdekében.

**A konténeres** hulladékszállításból a **háztartási hulladék elszállítása a SZOMHULL Kft. feladata lesz, az egyéb hulladékfajták** – elsősorban építési törmelék és hulladék – **szállítását viszont továbbra is a SZOVA Zrt. végzi és az ebből származó bevétel is őt illeti.**

**Ezeket a változásokat figyelembe véve a SZOMHULL Nonprofit Kft. 2014. évi tervezett árbevétele 854 millió forint.**

# KÖltségek

Társaságunk a hulladékgazdálkodáshoz szükséges eszközparkkal nem rendelkezik. A fizikai munkafolyamatokat teljes egészében alvállalkozónkkal, a SZOVA Zrt-vel fogjuk elvégeztetni. **Költségeink között a legjelentősebb tételt** emiatt **a SZOVA Zrt. alvállalkozói számlái fogják jelenteni.** **A számlázással és ügyfélszolgálati tevékenységgel kapcsolatos kiadások** viszont közvetlenül **társaságunknál jelentkeznek**. Emellett vannak olyan költségek is, amelyek a törvény előírásai, vagy megállapodás alapján szintén a közszolgáltatót terhelik.

**Költségeinket tehát** közvetve elsősorban **a SZOVA Zrt. önköltségét befolyásoló tényezők határozzák meg.** Ahogy a bevezetőben is jeleztük**, a rögzített árak nem nyújtanak fedezetet a jogszabályváltozások által okozott költségnövekedésekre – ez teszi veszteségessé a hulladékgazdálkodási tevékenységet.**

2014-ben **az önköltséget befolyásoló legjelentősebb tényező a hulladék lerakási járulék** **növekedése**, tonnánként 3.000 forintról **tonnánként 6.000 forintra**. A SZOVA Zrt. 2013-ban 107 millió forint lerakási járulékot fizetett, ez 2014-ben várhatóan 192 millió forintra emelkedik. Üzleti tervünkben azt feltételezzük, **hogy a SZOVA Zrt. a hulladéklerakási járulékot és annak növekedését beépíti alvállalkozói díjába**. **Számolnunk kell a SZOVA Zrt. által 2014.évre tervezett 2%-os béremelés, valamint a karbantartási költségek növekedésének hatásával is.**

Az elszállított és ártalmatlanított hulladék mennyiségében a vidéki hulladékszállítás volumenének csökkenésén kívül jelentős változással nem számolunk. **A lerakott hulladék mennyisége az előző évi 42 ezer tonna után várhatóan 38 ezer tonna lesz.**

**Szombathelyi hulladékszállítás tekintetében köbméterenként 2.390 Ft, vidéki hulladékszállítás tekintetében pedig köbméterenként 3.140 Ft önköltséget és alvállalkozói díjat tételezünk** **fel** 2014-re. Ezek a díjak tartalmazzák a szállítás és az ártalmatlanítás költségeit is.

(A hulladékártalmatlanításának tervezett önköltsége – lerakási járulékkal együtt – egységesen 12.900 Ft/tonna. A szállítás önköltsége Szombathelyen 1.100 Ft/m3, vidéken pedig átlagosan 1.850 Ft/m3. )

Nehezíti a tervezést, hogy a **szelektív hulladékgyűjtés** önköltségének meghatározásához nem állnak rendelkezésre olyan részletes mennyiségi adatok, mint a rendszeres hulladékszállítás esetén. Ezért itt nagyrészt **becsléssel határoztuk meg a várható költségeket**. 2013. fordulópont volt abban a tekintetben, hogy a szelektíven gyűjtött hulladék hasznosításából származó bevétel összességében meghaladta a költségeket. Korábban a szelektív gyűjtés gazdasági szempontból veszteséges volt. Azzal számolunk, hogy **a hulladékhasznosításból 2014-ben is képesek leszünk szerény nyereséget elérni.**

**Veszteségünk egyik forrása a Körmendi úti lakossági hulladékudvar üzemeltetése**. A SZOVA Zrt-nek évi ~58 millió forintjába kerül a telephely üzemeltetése. Üzleti tervünk szerint ennek 50%-a, **29 millió forint terheli társaságunkat**. **Ezzel a költséggel szemben érdemi bevétel nem áll**, mivel a hulladékudvar használata ingyenes a lakosság számára. Ugyanakkor az üzemeltetési költségek mellett fizetni kell az innen a hulladéklerakóba szállított hulladék után is a lerakási járulékot.

**Több** olyan **hulladékgazdálkodási tevékenység** is van, amelyeknek a költségét és esetleges bevételét a SZOVA Zrt. eddig nem mutatta ki elkülönítve, azonban a két cég közötti elszámolásban – a rendszeres gyűjtéstől eltérő önköltségük miatt – önálló tételként fognak megjelenni. Ezeknek a **várható költségeit, csak jelentős kockázattal tudjuk megbecsülni**, **azonban volumenük és eredményre gyakorolt hatásuk a rendszeres hulladékgyűjtéshez képest kicsi.** Ilyenek a lomtalanítás, elektronikai hulladékok gyűjtése, karácsonyfagyűjtés, illegális lerakók felszámolása. Ezek közül a lomtalanításnak és a karácsonyfagyűjtésnek bevétele nincs, így további veszteségforrást jelentenek.

**A lomtalanítás** korábban azokon a vidéki településeken, ahol igényt tartottak rá, beépült a közszolgáltatási díjba, vagy külön megállapodás alapján az önkormányzat megtérítette a lomtalanítás díját. Az új törvény értelmében viszont a lomtalanítás a kötelező közszolgáltatás része, külön díjat nem számíthatunk fel érte. Ez **becslésünk szerint 10 millió forint körüli veszteséget okoz cégünknek.**

Az alvállalkozói költségek mellett **költségeink másik csoportját a számlázás és ügyfélszolgálat költségei teszik ki.** Ezen belül v**árható éves bérköltségük az ügyvezető munkabérével együtt 10 millió forint.** A SZOMHULL Nonprofit Kft. az ügyvezető mellett 2013. február 1-től három, a SZOVA Zrt-től – az ottanival azonos feltételek mellett – átvett kollégával végzi feladatait.

A számlázással kapcsolatos **postaköltségek** számításunk szerint **11,5 millió forintot**, a díjak beszedésével kapcsolatos **bankköltségek** pedig **10 millió forintot fognak kitenni**. A tevékenységünkhöz szükséges **irodákat és irodai berendezéseket a SZOVA Zrt-től béreljük**, havi 180 ezer forintért. Könyvelési teendőinket is a SZOVA Zrt. látja el, ennek havi díja 100 ezer forint.

Ezekből a tételek teszik 44 millió forintos működési költségünk nagy részét.

A törvény szerint közvetlenül a közszolgáltatót, tehát **társaságunkat terheli a hulladékgazdálkodási felügyeleti díj** megfizetése. Ennek összege kiszolgált lakosonként 100 forint, **összesen 12 millió forint lesz**.

**A hulladékgazdálkodási közszolgáltatási díjba** 2009. január 1-jétől kezdődően – SzMJV Közgyűlésének 359/2008 (IX.25.) Kgy. sz. határozata alapján – **beépült a Nyugat-dunántúli Regionális Hulladékgazdálkodási Önkormányzati Társulásnak fizetendő működési hozzájárulás összege.** Ez Szombathely esetében évi 48 millió forint, a vidéki települések esetében pedig 18 millió forint, **amelyet 2013. december 31-ig a SZOVA Zrt. utalt át az érintett önkormányzatoknak.** **A jelenlegi közszolgáltatási szerződésekben ez a tétel nem szerepel.** Üzleti tervünkben **azt feltételezzük, hogy a** beszedett közszolgáltatási díjakból a **SZOMHULL Kft-nek kell ezt az összeget megfizetnie**. A hozzájárulás eredménykimutatásunkban a Rendkívüli ráfordítások soron szerepel.

Összességében úgy gondoljuk, hogy **a lakossági hulladékszállítás mind Szombathelyen, mind vidéken veszteséges lesz. Szintén veszteségforrás a hulladékudvar üzemeltetése és a lomtalanítás.** A veszteség **egy részét kompenzálja a közületi hulladékgyűjtés és a szelektív gyűjtés nyeresége,** **összességében** azonban **100 millió forintot meghaladó veszteséggel kalkulálunk.**

# Beruházások

A SZOMHULL Kft. eszközökkel nem rendelkezik. A tevékenységünkhöz szükséges irodákat valamint irodai gépeket a SZOVA Zrt-től béreljük. Az irodai gépeket a két cég megosztva használja, azok kapacitása mindkét céget kiszolgálja, ezért felesleges lenne további gépek beszerzése. **A lakossági számlák nyomtatásához** viszont **szükségünk lesz egy nagy teljesítményű nyomtatóra, amelyet csak a SZOMHULL Kft. fog használni**. Ennek tervezett beszerzési ára 300 ezer forint**. A számlázáshoz szükség van a pénzügyi szoftver licencének megvásárlására, ennek beruházási költsége szintén 300 ezer forint. Előre nem látható eszközbeszerzésekre további 400 ezer forintos keret meghatározását javasoljuk, így a teljes beruházási keret 1 millió forint.**

**Beruházásaink alakulását lényegesen befolyásolhatják az év során esetleg meghirdetésre kerülő pályázatok.** Várható ugyanis, hogy a cégek által befizetett hulladék lerakási járulék egy részét az állam pályázati támogatások formájában visszaforgatja a hulladékgazdálkodásba. Még nem ismert, hogy pályázatokon az önkormányzatok, a közszolgáltatók, vagy esetleg a rendszerben közreműködő alvállalkozók vehetnek-e részt. Amennyiben lesz ilyen lehetőség, **megvizsgáljuk, hogy a SZOMHULL Kft. tud-e pályázni, és ilyen módon akár saját eszközparkot kialakítani, akár a SZOVA Zrt. eszközparkjának megújításában részt venni.**

# Likviditás

**Társaságunknak** kezdeti **kiadásai finanszírozására a 3 millió forintos törzstőke áll rendelkezésére.** A havonta rendszeresen kiszámlázandó hulladékszállítási díjak összege ~40 millió forint. **A lakossági hulladékdíjak negyedévente kerülnek számlázásra**, összegük pedig ~120 millió forint.

A SZOVA Zrt-vel kötött alvállalkozói szerződés szerint **a SZOVA Zrt. szolgáltatásaiért havonta 30 millió forintot számláz cégünknek**, a tételes elszámolásra pedig negyedévente kerül sor. **A számlák fizetési határideje 60 nap**. Ennek köszönhetően kiadásaink időben többé-kevésbé alkalmazkodnak bevételeink keletkezéséhez. **Az esetlegesen előforduló átmeneti likviditási zavarok megelőzése érdekében a SZOVA Zrt. Igazgatósága** 69/2013. (XII. 05.) IG határozatában **felhatalmazta a társaság vezérigazgatóját, hogy szükség esetén a SZOMHULL Kft-nek** – a SZOVA Zrt. likviditásának veszélyeztetése nélkül – **kölcsönt nyújtson. Ez a lehetőség rövid távú likviditásunkat várhatóan biztosítja**. A kölcsön kapcsán 2,5 millió forint kamatköltség szerepel üzleti tervünkben.

Azonban az előző fejezetekben bemutatott okok miatt várhatóan veszteségesen fogunk gazdálkodni, és ezért **pótlólagosan tartós finanszírozási forrásokra is szükségünk lesz**. Mivel véleményünk szerint ez a probléma nemcsak társaságunkat, hanem a közszolgáltatók jelentős részét érinti, **azt reméljük, hogy valamilyen központi megoldás születik** rá. Az eddig megjelent hírek alapján **ez elsősorban olyan pályázati támogatás lehet, amelyből a települések kompenzálhatják a közszolgáltatónak az adott településen keletkezett veszteségét. Amennyiben ez a megoldás nem**, vagy csak késve **születik meg, akkor tulajdonosainknak kell gondoskodniuk a SZOMHULL Kft. működéséhez szükséges tőke biztosításáról.**

Ezért **azt javasoljuk Szombathely Megyei Jogú Város Közgyűlésének, hogy a SZOMHULL Nonprofit Kft. veszteségének finanszírozásáról a működés első hónapjainak tapasztalatai alapján későbbi időpontban hozzon döntést.**

# Összegzés

2014-ben **Szombathely és környékének hulladékgazdálkodása** szervezeti szempontból **átalakul.** Az átalakulásnak nem belső okai vannak, azt **a jogszabályi környezet változása kényszeríti ki**. A közszolgáltató a SZOVA Zrt. helyett a **SZOMHULL Nonprofit Kft. lesz**. A SZOVA Zrt. az idei évtől kezdődően alvállalkozóként vesz részt a szolgáltatás biztosításában.

**A jogi előírások változása jelentős gazdasági következményekkel is jár**: a szolgáltatók áraikat kénytelenek csökkenteni, miközben adó jellegű költségeik igen jelentős mértékben növekednek. A SZOMHULL Kft. 2014. évi üzleti tevében azzal számolunk, hogy **a SZOVA Zrt. a növekvő költségeket** beépíti alvállalkozói díjaiba, vagyis **áthárítja a SZOMHULL Kft-re.** A SZOMHULL Kft-nek viszont nincs lehetősége árat emelni, **emiatt a tevékenység vesztesége társaságunknál fog lecsapódni.**

**A SZOMHULL Kft. 2014. évi tervezett üzemi eredménye 36.141 ezer forint veszteség, adózás előtti eredménye pedig 104.461 ezer forint veszteség.** Tervünk a Rendkívüli ráfordítások soron tartalmazza a Nyugat-dunántúli Regionális Hulladékgazdálkodási Önkormányzati Társulásnak fizetendő 65 millió forintos működési hozzájárulás összegét, amelynek sorsa azonban jelenleg rendezetlen, a közszolgáltatási szerződésekben nem szerepel.

**Tervezett bérköltségünk 10 millió forint, beruházásaink tervezett összege 1 millió forint.** **A várható veszteség finanszírozásával kapcsolatban azt javasoljuk, hogy arról** a működési tapasztalatok és az esetleges állami intézkedések ismeretében **később hozzon döntést a tulajdonos, illetve a taggyűlés.**

Szombathely, 2014. február 12.

Csonka György

ügyvezető